Niin on Jumala maailmaa rakastanut, että Hän antoi ainoan Poikansa,
ettei yksikään, joka Häneen uskoo, hukkuisi. Joh. 3:16.
MUUTOS
Suurin muutos elämässäni tapahtui -
yhden yksinkertaisen mutta voimallisen rukouksen kautta.
Rukous oli samalla luja päätös pyhittää koko elämäni Jumalalle.
Rukoilin pastorin kanssa kirkossa.
Rukoilin kaikesta sydämestäni:
- Jeesus, tule minun elämääni.
Puhdista minut ja uudista minut.
Sinä kuolit syntieni tähden.
Tiedän, että sinulla on voima puhdistaa minut täysin.
Tule elämääni, muuta minut ja tee minut uudeksi.
Se oli lyhyt rukous, mutta se muutti koko elämäni.
Elämääni kuvaa Raamatussa psalmi 40 jakeet 2-4:
"Hartaasti minä odotin Herraa, ja hän kumartui minun puoleeni.
Hän veti minut ylös syvästä kuopasta, upottavasta liejusta.
Hän nosti minut kalliolle.
Hän antoi suuhuni uuden virren, kiitoslaulun Jumalan ylistykseksi.
Tämän kuulevat monet, tuntevat pyhää pelkoa ja turvaavat Herraan."
Lapsuuteni oli vaikea.
Isäni kuoli ollessani kaksi ja puolivuotias.
Äidillä oli alkoholiongelmia.
Meitä oli viisi lasta, joista olin nuorimmainen.
Muutimme usein, koulut vaihtuivat.
Minulla ei ollut oikein ystäviä, -
koska ei ollut varaa kunnon koulutarvikkeisiin tai vaatteisiin.
Olin kyllä sosiaalinen, mutta minun seuraani ei erityisesti hakeuduttu.
Kotona ei suuremmin rajoitettu menemisiäni.
Teini-ikäisenä aloin keskimmäisen sisareni kanssa juoda ja tupakoida.
Äitini alkoholiongelmien takia meillä oli usein puutetta ruoasta.
Opin varastamaan kaupasta.
Usein kaivoin roskakoreja ja etsin tupakantumppeja.
Elämäni tavoitteena oli juhliminen ja aina vain juhliminen.
Juodessani tunsin itseni vapaaksi.
Kaikki vain sen takia, että halusin kuulua johonkin ja saada ystäviä.
Mutta tajusin, että se elämä tuhoaisi minut.
Eräänä viikonloppuna olin mennyt kaverien kanssa ravintolaan.
Olin juonut niin paljon viiniä, -
että heidän piti jättää minut sinne.
Kavereillani oli poikaystäviä, mutta itselläni niitä ei ollut.
Olin vielä säilyttänyt puhtauteni ja omanarvontuntoni.
Mutta yhtenä iltana minut raiskattiin.
Koska olin niin humalassa, en pystynyt puolustautumaan.
Aamulla herätessäni tajusin heti, mitä oli tapahtunut.
Matkalla kotiin olin ahdistunut -
ja tunsin, että minut oli liattu.
Pysähdyin hetkeksi paikkaan, -
jossa oli järvi tien molemmin puolin.
Olin niin järkyttynyt, koska -
minulta oli viety kaikkein arvokkain.
Mietin, kumpaan järveen hukuttaisin surkean elämäni.
Neljätoistavuotiaana minun oli kestettävä raskas oikeudenkäynti.
Uskoin Jumalaan, mutta olin Hänelle vihainen.
Jo lapsena olin uskonut Jumalaan.
Äiti vei minut usein kirkkoon.
Vaikka hän taisteli oman alkoholiongelmansa kanssa, -
hänkin etsi Jumalaa.
Itsetuntoni oli maassa, olin niin lyöty ja ahtaalla.
Yhtenä päivänä ajattelin mennä ystäväni luo illanviettoon.
Hän oli kuitenkin muuttunut.
Hän kävi nyt seurakunnassa.
Olin saanut lapseneläkkeeni ja ostanut pullon, jonka otin mukaan.
Halusin jälleen viettää hauskan illan.
Mutta hän sanoikin: "Ei Agnes, en juo sinun kanssasi."
Ihmettelin, mitä oli tapahtunut.
Hän kertoi, että oli saanut syntinsä anteeksi -
ja antanut elämänsä Jeesukselle.
Hän pyysi mukaan seurakuntaan.
Kävin siellä muutaman kerran.
Sydämessäni kaipasin niin kovasti puhtautta.
Halusin aloittaa kaiken alusta, ja Jumala näki sydämeni ikävän.
Olin kuudentoista ikäinen.
Menin tapaamaan pastoria -
ja rukoilimme sen rukouksen, josta alussa kerroin.
Elämäni muuttui sataprosenttisesti.
Jumala vapautti minut hetkessä riippuvuuksien orjuudesta.
Koko elämäni muuttui.
Aloin käydä seurakunnassa.
Kaipasin Jumalan läsnäoloa.
Rupesin lukemaan Raamattua -
ja koko ajan etsin lisää tietoa Jumalasta.
Onhan aivan eri asia tuntea joku etäältä kuin henkilökohtaisesti!
Sen rukouksen kautta kohtasin Hänet henkilökohtaisesti.
Näin, että Hän rakastaa minua.
Olen antanut anteeksi heille, jotka tekivät niin paljon pahaa.
Kuinka voisin muuta, kun olen itse saanut paljon anteeksi.
Yhdeksäntoista vuotta uskon tiellä kuljettuani tiedän,
että Jumala ei pakota mihinkään eikä vie mitään vastoin tahtoamme.
Jumala tekee yhteistyötä kanssamme.
Hän on tehnyt työtä minun kanssani.
Annettuani elämäni Jumalalle -
saan elää Hänen johdatuksessaan.
Suomennos: Marita Jaakkola